DÔVODOVÁ   SPRÁVA

Všeobecná časť

        Ministerstvo pôdohospodárstva Slovenskej republiky predkladá návrh nariadenia vlády o požiadavkách na zdravie zvierat pri premiestňovaní oviec a kôz a pri obchode  s členskými štátmi, podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 3 ods. 2 zákona č. 488/2002 Z. z. o veterinárnej starostlivosti a o zmene niektorých zákonov.

      Predloženým návrhom nariadenia vlády sa do právneho poriadku Slovenskej republiky prebrala smernica Rady 91/68/ES z 28. januára 1991 o zdravotných podmienkach pri výmenách oviec a kôz vnútri Spoločenstva (Ú. v. ES L 46, 19/2/1991) v znení smernice Rady 2003/50/ES (Ú. v. ES L 169, 8. 7. 2003 ).

       Návrh nariadenia nemá dopad na štátny rozpočet, na rozpočty obcí alebo vyšších územných celkov, životné prostredie a zamestnanosť. Je v súlade s Ústavou Slovenskej republiky č. 460/1992 Z. z. v znení neskorších predpisov, zákonmi a inými všeobecne záväznými právnymi predpismi. 

	Ministerstvo financií Slovenskej republiky  listom z 9. novembra 2004 č. MF 11551/2004-81 oznámilo, že berie na vedomie, že návrh nariadenia nemá dopad na štátny rozpočet, na rozpočty obcí alebo vyšších územných celkov, životné prostredie a zamestnanosť.

Doložka zlučiteľnosti 
právneho predpisu
s právom Európskych spoločenstiev a  právom Európskej únie

1.	Navrhovateľ právneho predpisu: vláda Slovenskej republiky. 

      2.   Názov návrhu právneho predpisu: Nariadenie vlády Slovenskej republiky 
            o požiadavkách na zdravie zvierat pri premiestňovaní oviec a kôz a pri obchode s členskými štátmi. 

3. Záväzky Slovenskej republiky vo vzťahu k Európskym spoločenstvám         a Európskej únii:

a) Záväzky vyplývajú zo Zmluvy o pristúpení Slovenskej republiky k Európskej únii. Návrh nariadenia sa svojou problematikou dotýka Prílohy č. 2 Aktu o podmienkach pristúpenia, bod 6- Poľnopospodárstvo, časť B I.- Právne predpisy v oblasti veterinárstva.
b Termín na prebratie smernice 91/68/ES do právneho poriadku Slovenskej republiky – 1. júl 2004. 

4.  Problematika návrhu právneho predpisu: 

      a) je upravená v práve Európskych spoločenstiev:
v primárnej legislatíve, a to: 
v Zmluve o založení Európskeho spoločenstva /v znení zmluvy z Nice/

 v sekundárnej legislatíve, a to: v  smernici Rady 91/68/ES z 28. januára 1991 o zdravotných podmienkach pri výmenách oviec a kôz vnútri Spoločenstva (Ú. v. ES L 46, 19/2/1991) v znení neskorších predpisov 

d) nie je upravená v práve Európskej únie.
 
5. Stupeň zlučiteľnosti návrhu právneho predpisu s právom Európskych        spoločenstiev a Európskej únie: úplná 

6.   Gestor (spolupracujúce rezorty) :
            Ministerstvo pôdohospodárstva Slovenskej republiky je predkladateľom a zároveň aj              gestorom.

7. Účasť expertov pri príprave návrhu právneho predpisu a ich stanovisko        k zlučiteľnosti návrhu s právom Európskych spoločenstiev a Európskej únie: 
      Bez účasti expertov 

Osobitná časť 

K § 1
          Vymedzuje sa predmet úpravy, ktorým sú veterinárne podmienky pri výmenách oviec a kôz.
 
K § 2
            Vymedzuje pojmy používané na účely tohto nariadenia.

K § 3
            Ustanovuje podmienky po splnení, ktorých môžu byť ovce a kozy predmetom obchodu. Zároveň umožňuje Štátnej veterinárnej a potravinovej správe udeliť výnimky z ustanovení odsekov 2 a 3.

K § 4
        Ustanovuje povinnosť orgánov veterinárnej správy zabezpečiť, aby ovce a kozy spĺňali podmienky uvedené v tomto ustanovení. A zároveň ustanovuje, ktoré ovce a kozy sú vylúčené z obchodu.

K § 5
        Ustanovuje požiadavky na ovce a kozy odosielané do iného členského štátu. Zároveň umožňuje Štátnej veterinárnej a potravinovej správe udeliť výnimky z ustanovení odseku 1.

K § 6
      Ustanovuje podmienky uplatňované pri obchode s ovcami a kozami.
         
K § 7
       Ustanovuje podmienky uplatňované pri obchode s ovcami a kozami na zabitie.
         
K § 8
         Dopĺňa podmienky obchodu uvedené v § 4 o podmienky uvedené v prílohe č. 1.

K § 9
         Dopĺňa naviac podmienky pre chovné zvieratá, ktoré musí potvrdiť úradný veterinárny lekár v zdravotnom certifikáte. 

K § 10
           Stanovuje prípady a postupy, ak má Slovenská republika alebo členský štát vypracovaný povinný alebo dobrovoľný národný program tlmenia chorôb, čo musí obsahovať a postup Európskej komisie po jeho predložení. 

K § 11
         Určuje postup, ak Slovenská republika alebo členský štát nemá na svojom území niektorú chorobu z prílohy č. 2 a predloží Európskej komisii vysvetľujúcu dokumentáciu na  poskytovaní záruk pri výmenách a postup pri zmenách predloženej dokumentácie.

K § 12
       Ustanovuje požiadavky na zberné strediská podliehajúce schváleniu príslušných orgánov veterinárnej správy.

K § 13
       Ustanovuje povinnosť sprostredkovateľov podať žiadosť o povolenie na príslušnom orgáne veterinárnej správy a vymenúva povinnosti sprostredkovateľov.

K § 14
       Ustanovuje povinnosti prepravcov pri preprave zvierat.

K § 15
        Ustanovuje požiadavku, aby ovce a kozy boli sprevádzané zdravotným certifikátom a a určuje požiadavky na zdravotný certifikát.

K § 16
      Upravuje vykonávanie inšpekcií odborníkmi Európskej komisie a povinnosti štátu, na území ktorého je inšpekcia vykonávaná.
 
K § 17
       Ustanovuje povolenie výnimiek z inšpekcií na recipročnom základe medzi štátmi.

K § 18
       Ustanovuje odkaz na preberanú smernicu Rady.

K § 19
       Zrušuje sa nariadenie vlády č. 304/2003 Z. z. v znení nariadenia vlády č. 492/2003 Z. z., ktoré upravovalo požiadavky na zdravie zvierat pri premiestňovaní oviec a kôz. 

K § 20
       Ustanovuje sa účinnosť nariadenia vlády.